Profesori, iubitori ai artelor plastice, ai muzicii, ai literaturii, elevi și tineri fălticeneni se întâlnesc luni, 13 mai 2024, ora 13:00, la Colegiul Național „Nicu Gane”, pentru a păstra vie memoria celor care au suferit în închisori. Cei prezenți se vor bucura de mai multe momente literar-artistice menite să amintească de jertfa celor care s-au opus sistemului, de elita tinerimii arestată în noaptea de 14 spre 15 mai 1948.
Programul va debuta cu rugăciunea de pomenire a tuturor mărturisitorilor, urmată de recitalul de poezie cuprinzând versuri scrise în detenție. În cea de-a doua parte a manifestării va avea loc vernisajul expoziției „România Eternă” cu lucrări realizate de profesoara Alexandra Chifan, urmat de un concert de cântece românești.
Creațiile lirice vor fi interpretate de micile recitatoare Maria și Hristina Chifan, îndrumate de mama lor, Alexandra Chifan, și vor fi acompaniate de tânărul violonist Alexandru Livadariu, elev al Colegiul Național „Nicu Gane”. Întregul eveniment va fi pătruns cu sunete de toacă, Cristian Pavăl din Rădășeni urmând să facă prin cântecul toacei legătura între pământ și cer, între uman și divin. Micul concert al grupului vocal „Roua”, compus din eleve ale clasei a IX-a E, va încheia întregul eveniment în note dătătoare de curaj și optimism, de încredere și înălțare spirituală.
Pe 14 mai 2024 se împlinesc 76 de ani de la cumplitele arestări efectuate în noaptea de 14 spre 15 mai 1948. Atunci au fost ridicați peste 10.000 de tineri și aruncați în temnițele comuniste.
„Nimeni nu mai știe că elevii și studenții arestați atunci erau elita școlilor din întreaga țara. Erau cei mai înțelepți tineri, care s-au trezit și nu au acceptat colaborarea cu regimul comunist ateu ce abia se instalase în România. Pentru refuzul de a se dezice de crezul si credința lor au primit ani grei de temniță, dar nu au renunțat să lupte și să mărturisească.
Faptul ca noi ii pomenim astăzi, aici, este un început de trezire și de Înviere a memoriei, o punte între generații, o legătură dintre trecutul recent și viitorul apropiat.
Cu îndemnul lui Mircea Vulcănescu în inimă: <Să nu ne răzbunați!>, mai adăugăm:
<Să nu ne uitați!>. Așa să ne ajute Dumnezeu!”, au transmis organizatorii.